Nafarroako Gobernuko Lurralde Kohesiorako kontseilariak, EH Bildu Nafarroa talde parlamentarioari atxikitako foru parlamentari Maiorga Ramírez Erro jaunak idatziz erantzun dakion aurkezturiko 10-21/ PES-00217 zenbakiko galdera dela-eta, zeinaren bidez jakin nahi baitu:

**2021eko ekainaren 9ko 137. EAOn, COVID-19aren ondorioz garraio publikorako emandako dirulaguntzen zerrenda argitaratu zen. Hartan, Iruñerriko Mankomunitateari 7.726.049,92 euroko dirulaguntza eman zaio (diru-sarreren % 40).**

1. **Nafarroako Gobernuak eskaerarik egin al zuen? Zein?**
2. **Ezezkoan, zergatik?**
3. **Ba al dakizue Nafarroako Foru Komunitatean beste eskaerarik egon ote zen? Zein?**
4. **Ezezkoan, ba al dakizue zergatik ez zen eskaerarik egin?**

Horri erantzuteko honako hau argitu beharra dauka: lehenengo eta behin, aipatu dirulaguntza Estatuaren eskumenekoa dela eta jasoa dagoela ekainaren 8ko 407/2021 Errege Dekretuan, zeinak arautzen baitu dirulaguntzak zuzenean ematea garraio publikoaren zerbitzua ematen duten toki entitateei.

Azpimarratu behar da aldez aurretik, Ogasuneko estatu-idazkaritzaren 2021eko martxoaren 9ko Ebazpenaren bidez, zeinak jarraibideak ematen baititu toki entitateek garraio publikoaren zerbitzua ematearen inguruko informazioa helarazteari buruz, dokumentazio jakin bat eskatzen zitzaiela garraio publikoaren zerbitzuak ematen dituzten toki entitateei.

Aipatu ebazpenak jasotzen duenaren arabera, bere xedea da “ezartzea prozedura eta igortzeko epea, bai eta behar den informazio finantzarioa, toki entitateek hiriko edo hiriarteko garraio publikoaren zerbitzu ematetik eratorria, eskatzeko inprimakien edukia ere. Informazio hori oinarria izanen da zehazteko etorkizunean zuzeneko dirulaguntzak emanen ote zaizkien aipatu zerbitzua edozein modalitatetan eman duten toki entitateei. Hori zehaztuko da, kasua denean, Dirulaguntzei buruzko azaroaren 17ko 38/2013 Lege Orokorraren esparruan, kontuan hartuta, ondorio horietarako, pandemia sortu den ekitaldiaren, hau da, 2019aren, aurre-aurreko ekitaldia”.

Bigarrenik, zehaztu behar du aipatu dirulaguntza ez dela bideratzen erabilera orokorreko hiriarteko bidaiarien garraio publiko erregularrera, Nafarroako Foru Komunitateko Administrazioaren eskumena baita, baizik eta hiriko eta eskualdeko garraiora, toki entitateen eskumena baita, edo kasu honetan bezala mankomunitateena.

Hala ere, Garraioen eta Mugikortasun Jasangarriaren Zuzendaritza Nagusiaren aldetik komunikazio arin eta etengabea eduki da une oro Garraioetako, Mugikortasuneko eta Hiri Agendako Ministerioarekin, COVID-19aren epidemiaren ondoriozko bidaiari-kopuruaren jaitsiera eta mugikortasuna murrizteko neurriak direla-eta bidaiarien garraio publikora bideratutako balizko laguntzei eta dirulaguntzen inguruan.

Nafarroako Foru Komunitatetik egindako eskaerei dagokienez, adierazi behar da Garraioen eta Mugikortasun Jasangarriaren Zuzendaritza Nagusia harremanetan jarri zela Iruñerriko Mankomunitatearekin eta Tuterako Udalarekin, informatze aldera dirulaguntzen deialdiari buruzko informazioa emateko, entitate horiek onuradun izan daitezkeelako.

Hori guztia jakinarazten dizut Nafarroako Parlamentuko Erregelamenduaren 194. artikuluan xedatutakoa betez.

Iruñean, 2021eko uztailaren 19an

Lurralde Kohesiorako kontseilaria: Bernardo Ciriza Pérez